b"\n_START_ARTICLE_\nParador de Turisme de Vic-Sau\n_START_SECTION_\nOrigen i caracter\xc3\xadstiques\n_START_PARAGRAPH_\nEl Parador va obrir les portes al p\xc3\xbablic el 25 de maig de 1972, encara que no fou inaugurat oficialment fins al 17 de juliol d\xe2\x80\x99aquell mateix any. Es constru\xc3\xad segons els plans de l\xe2\x80\x99arquitecte Jos\xc3\xa9 Osuna, el qual s\xe2\x80\x99inspir\xc3\xa0 en la masia de Les Ferreres de Sant Bartomeu del Grau, constru\xc3\xafda durant el segle XVIII pels Moret\xc3\xb3._NEWLINE_L\xe2\x80\x99edifici, que actualment s\xe2\x80\x99ha reformat completament, reprodueix una t\xc3\xadpica masia senyorial catalana. Pel que fa a l'\xc3\xa0mbit estil\xc3\xadstic i arquitect\xc3\xb2nic, cal distingir entre la fa\xc3\xa7ana principal, que reprodueix les l\xc3\xadnies distintives de l\xe2\x80\x99arquitectura senyorial catalano-aragonesa, i la cara posterior caracteritzada per les formes pr\xc3\xb2pies de la masia catalana. Destaquen els grans finestrals amb arcs de mig punt, les reixes als balcons i les galeries i arcades de pedra massissa._NEWLINE_Actualment, el Parador \xc3\xa9s gestionat per l'empresa Paradores de Turismo de Espa\xc3\xb1a,SA.\n_START_SECTION_\nEl parador i l'Estatut de Sau\n_START_PARAGRAPH_\nAquest Parador ha esdevingut fam\xc3\xb3s pel fet d\xe2\x80\x99\xc3\xa9sser l\xe2\x80\x99indret de reuni\xc3\xb3 del grup de parlamentaris catalans, diputats i senadors, anomenat la Comissi\xc3\xb3 dels Vint que redactaren l\xe2\x80\x99avantprojecte d\xe2\x80\x99Estatut de Catalunya, entre el 12 i 15 de setembre 1978, conegut tamb\xc3\xa9, per aquest motiu, com l'Estatut de Sau. _NEWLINE_A l\xe2\x80\x99entrada del Parador hi ha el monument a l\xe2\x80\x99Estatut de Sau, obra del prestigi\xc3\xb3s escultor Josep Ricart i Maymir. El monument fou inaugurat el dia 3 d\xe2\x80\x99octubre de 1982 pel, aleshores, President de la Generalitat, Jordi Pujol i Soley, l\xe2\x80\x99alcalde de les Masies de Roda, i la majoria dels parlamentaris que participaren en la redacci\xc3\xb3 de l\xe2\x80\x99Estatut, comen\xc3\xa7ant pel president de la Comissi\xc3\xb3 dels Vint, Josep Andreu i Abell\xc3\xb3."